กรุงศรี คอนซูเมอร์ บุกชิงตลาดญี่ปุ่น
นักท่องเที่ยวนิยมเดินทางไปท่องเที่ยวญี่ปุ่นมีมากขึ้นมาโดยตลอด
9 เม.ย. 2558

โดย...วราภรณ์ เทียนเงิน
นักท่องเที่ยวนิยมเดินทางไปท่องเที่ยวญี่ปุ่นมีมากขึ้นมาโดยตลอด โดยเฉพาะหลังจากที่ทางการญี่ปุ่นยกเว้นวีซ่าให้กับนักท่องเที่ยวจากไทย ทำให้ปี 2557 มีนักท่องเที่ยวไทยเดินทางไปญี่ปุ่นถึง 657,600 คน เพิ่มขึ้น 45% สูงกว่าอัตราการเพิ่มของนักท่องเที่ยวต่างชาติทั้งหมดที่เดินทางไปเที่ยวญี่ปุ่น ที่ระดับ 29% และในปี 2558 คาดว่าจะมีคนไทยเดินทางไปท่องเที่ยวญี่ปุ่นเพิ่มขึ้นอย่างต่อเนื่อง
บริษัท อยุธยา แคปปิตอล เซอร์วิสเซส (กรุงศรี คอนซูมเมอร์) จึงเตรียมออกแคมเปญการตลาดโดยร่วมมือกับห้างดังในญี่ปุ่น เพื่อขยายตลาดลูกค้าคนไทยที่กำลังนิยมเดินทางไปท่องเที่ยวในญี่ปุ่น ซึ่งเป็นตลาดที่มีการเติบโตสูงมาตลอด 3 ปีในช่วงที่ผ่านมา สำหรับการใช้จ่ายผ่านบัตรเครดิตของคนไทยในประเทศญี่ปุ่น ที่เติบโตต่อเนื่องปีละไม่ต่ำกว่า 15% 
ฐากร ปิยะพันธ์ กรรมการผู้จัดการใหญ่ กรุงศรี คอนซูมเมอร์ เปิดเผยว่า ในช่วงปลายปีนี้ หรือเดือน ต.ค. 2558 กรุงศรี คอนซูมเมอร์มีแผนจะออกบัตรเครดิตใหม่ กรุงศรี เจซีบี ที่เป็นการร่วมมือระหว่างบริษัท และเจซีบี ประเทศญี่ปุ่น โดยจะเจาะตลาดกลุ่มลูกค้าคนไทยที่ชื่นชอบประเทศญี่ปุ่น ผ่านการร่วมมือกับร้านอาหาร ร้านค้าต่างๆ ที่เกี่ยวกับญี่ปุ่นเพื่อให้สิทธิพิเศษ โดยมุ่งเน้นการเป็นผู้นำในบัตรเครดิตที่เกี่ยวข้องกับตลาดญี่ปุ่นโดยเฉพาะ
ทั้งนี้ กลุ่มลูกค้าที่ใช้จ่ายผ่านบัตรในเครือกรุงศรีที่ตลาดญี่ปุ่นอยู่ที่ 700-800 ล้านบาท/เดือน มากกว่าครึ่งหนึ่งของยอดใช้จ่ายผ่านบัตรของลูกค้าในเครือกรุงศรี ในต่างประเทศรวมประมาณ 1,300 ล้านบาท โดยลูกค้าที่ใช้จ่ายผ่านบัตรที่ประเทศญี่ปุ่น เฉลี่ยอยู่ที่ 6,000-8,000 บาท/คน ถือว่าอยู่ในระดับสูง เมื่อเทียบกับลูกค้าที่เดินทางไปต่างประเทศจะมียอดใช้จ่ายเฉลี่ยที่ 5,000 บาท/คน และจากการประเมินปีนี้จะมีลูกค้าคนไทยไปเที่ยวญี่ปุ่นมากกว่า 7 แสนคนเป็นอย่างน้อย
นายฐากร กล่าวต่อว่า แผนงานต่อไปจะมีการทำแผนการตลาดร่วมกับธนาคารแห่งโตเกียว-มิตซูบิชิ ยูเอฟเจ (BTMU) โดยจะจับตลาดกลุ่มลูกค้าชาวญี่ปุ่นที่จะเข้ามาทำงานในไทย หรือชาวญี่ปุ่นที่ทำงานในไทย เพื่อให้เข้ามาเป็นลูกค้าของบริษัท โดยจะมีการให้สิทธิพิเศษแก่ลูกค้าชาวญี่ปุ่น คือ เมื่อเปิดบัญชีกับ BTMU ที่ประเทศญี่ปุ่น แล้วเมื่อทำงานในไทย สามารถใช้บริการบัตรเครดิตในไทยผ่านบริษัทได้ทันที เพิ่มความรวดเร็วและความสะดวกแก่ลูกค้าชาวญี่ปุ่น
สำหรับเป้าหมายต่อไป กรุงศรี คอนซูมเมอร์พร้อมเป็นผู้นำในตลาดบัตรเครดิตในตลาดประเทศญี่ปุ่น โดยจะทำให้ผู้บริโภคชาวไทย หากจะไปใช้บริการต่างๆ เกี่ยวกับญี่ปุ่นต้องผ่าน กรุงศรี คอนซูมเมอร์เท่านั้น เพราะบริษัทมีแคมเปญที่แตกต่าง ทั้งส่วนลด การให้สิทธิพิเศษ และร้านค้าเครือข่ายพันธมิตรญี่ปุ่นจำนวนมาก รวมถึงการร่วมมือกับ BTMU ที่จะทำให้ชาวญี่ปุ่นเชื่อมั่นกับบริษัทมากขึ้นในระยะยาว
ด้านภาพรวมยอดหนี้ที่ไม่ก่อให้เกิดรายได้ (เอ็นพีแอล) ของลูกค้าบัตรสินเชื่อส่วนบุคคล ปัจจุบันอยู่ที่ 3.3% ซึ่งบริษัทก็ได้ปรับแผนรับมือในช่วงที่ผ่านมา ทั้งการไม่ขยายกลุ่มลูกค้าที่มีรายได้ต่ำกว่า 1 หมื่นบาท และจากสถานการณ์ในประเทศต่างๆ ประเมินว่ายอดเอ็นพีแอลของลูกค้าบัตรสินเชื่อส่วนบุคคลในสิ้นปีนี้น่าจะทรงตัว เมื่อเทียบกับปีก่อน
ขณะที่กลุ่มลูกค้าที่น่าห่วงต่อไปจะเป็น กลุ่มลูกค้าที่มีรายได้ 1-2-1.5 หมื่นบาท ซึ่งมีหนี้ในอัตรา 50% จากภาระค่าใช้จ่ายต่างๆ ในช่วงที่ผ่านมาในระดับสูง ถือเป็นอัตราหนี้สูงกว่าหนี้ของลูกค้าทั่วไป ที่มีหนี้ในอัตรา 38% โดยบริษัทต้องติดตามอย่างใกล้ชิด เพื่อประเมินสถานการณ์กลุ่มลูกค้าดังกล่าวต่อไป รวมทั้งแผนการรับมือในอนาคต
สำหรับภาพรวมเอ็นพีแอลลูกค้าบัตรเครดิตในขณะนี้ไม่น่ากังวลมากนัก เพราะแนวโน้มลดลงต่อเนื่อง โดยมีเอ็นพีแอล 1.2% และไตรมาสแรกปีนี้เริ่มมีแนวโน้มลดลงแล้ว คาดว่าในสิ้นปีนี้เอ็นพีแอลของลูกค้าบัตรเครดิตน่าจะอยู่ในระดับที่ต่ำกว่าปีก่อน
พร้อมกันนี้ บริษัทตั้งเป้าว่าจะเพิ่มจำนวนบัตรใหม่ในเครือกรุงศรีปีนี้ 6-7% หรือไม่ต่ำกว่า 8.5 แสนใบ โดยเป็นบัตรเครดิตใหม่ 6 แสนใบ จากปัจจุบันมีจำนวนบัตร 3.7 ล้านใบ โดยประเมินว่าตลาดบัตรเครดิตจะเติบโตสูงกว่าการขยายตัวทางเศรษฐกิจ 2-3 เท่าตัว